

Društvo Radi pišemo z roko ob podpori Ministrstva za izobraževanje, znanost in šport RS in Zavoda za šolstvo RS v času od 26. do 30. marca organizira »Teden pisanja z roko 2018«.

Letos se bomo z nekaj aktivnostmi tudi mi vključili v »Teden pisanja z roko 2018« in s tem pokazali našo naklonjenost pisanju z roko.

Pri vsakodnevnem delu opažamo, da čedalje več otrok piše nečitljivo, njihove kretnje so toge, neizdelane, nerodne. Napisati eno stran z roko za večino predstavlja pravi fizični napor.

Čeprav nam razvoj informacijske tehnologije in uporaba računalnika v pisnem komuniciranju večinoma olajšata delo, pisanje, sporočanje, ohranjanje stikov, … sta po drugi strani privedla do zmanjšanja motoričnih spretnosti, ki jih razvijamo s pisanjem z roko in do neosebnega komuniciranja.

*Raziskave kažejo, da možgani bolje delujejo pri pisanju z roko kot z računalnikom.*

*Informacija, ki jo napišemo z roko, se v spominu zadrži dlje časa.*

*Učenci, ki pišejo z roko namesto z računalnikom, pišejo spise hitreje, v daljših časovnih sklopih in imajo več kreativnih zamisli.*

**Pisanje z roko zagotavlja:**

* dolgotrajnejšo pozornost,
* večjo vztrajnost,
* kompleksnejše delovanje možganov,
* da se informacija obdrži v spominu dlje časa,
* da pisec generira več idej,

 kot pri pisanju z računalnikom.

**S Tednom pisanja z roko želimo:**

* ozavestiti mlajše in starejše o pomenu pisanja z roko;
* spodbuditi pisanje z roko, ne le z računalnikom;
* z različnimi aktivnostmi v šolah in knjižnicah vzpostaviti družbeno pozitiven odnos do pisanja z roko;
* poudariti pomen razvoja individualnosti, saj je pisava vsakega posameznika enkratna in neponovljiva;
* spodbuditi razvoj fine motorike, torej pisanja z roko, kar je uporabno tudi na različnih razvojnih področjih (Vaja dela mojstra.);
* spodbuditi izražanje spoštovanja in naklonjenosti, saj je pisanje z roko bolj osebno.

Vabim vas, tako učence, učitelje in druge zaposlene, starše, stare starše, sorodnike, da sodelujete v raziskavi o odnosu do pisanja z roko in na [https://www.1ka.si/a/155919](https://l.facebook.com/l.php?u=https%3A%2F%2Fwww.1ka.si%2Fa%2F155919&h=ATM8KwSa16lCy6sj1SHILMuO3Udy0awW5aY3BM4NoCS4lihQbZ4WV08KPQyOv4cHOZFZKCvgbNCfK4W95iNaJ_9j0BhcGp1q5LCyqATzModtBy9CKC0) izpolnite vprašalnik, v katerem boste izrazili svoje mnenje in pomagali pri načrtovanju aktivnosti, s katerimi bomo ozaveščali javnost o pomenu ohranjanja pisanja z roko.

O pomenu pisanja z roko so se pogovarjali tudi v oddaji Ugriznimo znanost: ALI NAJ OHRANIMO PISANJE Z ROKO. Ogledate si jo lahko na tej povezavi: <http://4d.rtvslo.si/arhiv/ugriznimo-znanost/174316966>.

 Koordinatorka aktivnosti v Tednu pisanja z roko 2018:

 knjižničarka Alenka

Zagorje, 23. marec 2018